Barry, skrywer van Antie Pohl – GPS News
Barry van Rensburg van Windgat Produksies is ŉ bekende skrywer en hierdie jaar gaan sy Antie Pohl produksie by Innibos nie net die lagspiere prikkel nie, maar ook so ŉ bietjie wysheid deurgee.
Barry het ook meer oor homself vertel. “In my vorige lewens het ek verskeie hoede opgehad, partymaal sommer ŉ paar oor mekaar. Ek was ŉ dominee, ŉ regisseur by SAUK(TV), lewensgids, fasiliteerder van lewensvaardighede, aanbieder van studievaardighede.
My grootste ‘prestasie’ is egter my drie dogters en my ses kleinkinders. Ek is uit-en-uit ŉ mens-mens en my lewenservarings het my ŉ aanvoeling en openheid vir mense en hul behoeftes gegee. Dan is ek die ewige optimis, ŉ dromer en najaer van lewensvreugde.
Dit het gekulmineer in my skryfwerk. Ek het op ŉ baie laat stadium begin om ernstig te skryf. Maar ek skryf nie noodwendig ernstige goed nie. Komedies is my kos. Maar komedies met lewenswysheid. Ek noem my skryfwerk: HUMOR WAT HOOP GEE.
Ek is die skrywer van ŉ reeks komedies oor persoonlikheids-tipes, die sg. ‘gat’-plays: daar is basies vier soorte mense in die wêreld –windgatte, slapgatte, hardegatte en banggatte. Die komedies was Annale van ŉ Windgat, Ballade van ŉ Banggat, Jou gat my Skat! en Die Woema van ŉ Windgat wyfie. Dan het ek ook nog ŉ komedie-drama Die Waarsêer geskryf, asook ŉ suiwer klug Balle in die Lug.
My plays het deur die jare ŉ plekkie by Innibos gevind, waaroor ek baie dankbaar is en Antie Pohl beloof om ewe-eens ŉ lokettreffer te wees,” het Barry gesê.